DA Den Europæiske Unions Tidende CE 88/313

(2004/C 88 E/0318)

SKRIFTLIG FORESPØRGSEL E-0070/03

af Erik Meijer (GUE/NGL) til Kommissionen

(23. januar 2003)

Om: Den stigende udbredelse af energislugende og usikre terrængående køretøjer i Amerika og foranstaltninger mod en lignende udvikling i EU

1. Er Kommissionen bekendt med den stærke vækst, der i Amerika kendetegner produktion og salg af terrængående køretøjer med firehjulstræk, som muliggør kørsel uden for asfalteret vej, dvs. tunge personbiler med meget stort energiforbrug, og at salget af den slags biler i Amerika nu overstiger salget af normale biler?

2. Har Kommissionen ligeledes bemærket, at den stigende udbredelse af den slags biler i USA fører til voksende kritik og modreaktioner, fordi de gør USA endnu mere afhængig af olieimport, lægger stort beslag på olielagrene og i høj grad bidrager til miljøforureningen?

3. Er det ligeledes Kommissionen bekendt, at den slags biler er farlige for deres passagerer og omgivelser, da de nemt kan vælte ved uventede påvirkninger, og fordi de har en stor dødvinkel fem meter fra bagenden, således at chaufføren under bakning ikke har udsyn til børn, som måtte befinde sig bag ved køretøjet?

4. Hvor stor en andel af bilparken i EU tegner terrængående køretøjer sig i mellemtiden for?

5. Kan der også i EU-medlemsstaterne konstateres en øget vækst i den slags bilers markedsandel?

6. Hvad gøres der for i højere grad end hidtil at modvirke produktion, import og salg af sådanne biler i EU?

Kilde: Den nederlandsksprogede TV-station RTL 4, nyhedsudsendelsen den 4. januar 2003.

Svar afgivet på Kommissionens vegne af Erkki Liikanen

(7. marts 2003)

Kommissionen er fuldt ud klar over, at salg og markedsandel i USA af de såkaldte sport utility-køretøjer (SUV'er), vans og pick-ups er steget væsentligt og nu udgør omkring 50 % af nysalget af lette køretøjer. Deres andel af den samlede bestand af lette køretøjer nærmer sig 30 %. Disse køretøjer er næsten udelukkende udstyret med benzinmotorer og har et relativt højt brændstofforbrug. Den lave benzinpris i USA har været en medvirkende faktor i det stigende salg af sådanne køretøjer.

Kommissionen er bekendt med den stigende ængstelse i USA i forbindelse med den øgede anvendelse af disse typer af køretøjer. For nylig har den nationale trafiksikkerhedsadministration (National Highway Traffic Safety Administration (NHTSA)) offentligt givet udtryk for sin bekymring, navnlig hvad angår risikoen for rulning. Der er også drøftelser om miljøpåvirkningen og energiafhængigheden. Et yderligere emne for ængstelse både i USA og Europa er kompatibiliteten mellem disse køretøjer og de relativt mindre, gennemsnitlige personmotorkøretøjer i tilfælde af ulykker. Som SUV'erne er konstrueret vil de generelt være langt »hårdere« i en kollision med en væsentlig stigning i de potentielle kvæstelsesniveauer til følge. Denne problematik bliver nu behandlet af visse fabrikanter og lovgivende myndigheder.

Alle SUV'er og pick-ups, som er solgt på det europæiske marked, skal opfylde al relevant EU- og national lovgivning.

Kommissionen følger nøje disse køretøjers ydeevne, navnlig de høje og tunge SUV'er, for at se, om foranstaltninger er påkrævede. Imidlertid vil en række kommende og allerede foreslåede krav behandle en række af de vigtigste elementer i forbindelse med denne type køretøj. I denne forbindelse vil, som allerede meddelt, et rammedirektiv blive foreslået af Kommissionen vedrørende beskyttelse af fodgængere og cyklister, der vil omfatte denne type køretøjer op til 2 500 kg egenvægt. Herudover vil Kommissionen yderligere foreslå et direktiv vedrørende de såkaldte bull-bars, der ofte er monteret på disse køretøjer. Endelig har Kommissionen allerede foreslået et direktiv vedrørende forbedret indirekte udsyn (1), som vil kræve montering af spejle eller alternative foranstaltninger til reducering af »dødvinkler«.

Termen »Sport Utility Vehicles« er ikke entydigt defineret. Det anslås imidlertid, at SUV-andelen af samtlige lette køretøjer registreret i Fællesskabet er omkring 3 %, altså kun omkring en tiendedel af det amerikanske niveau. Det er vanskeligt at forudse, hvordan markedet vil udvikle sig, men der er visse faktorer, der vil begrænse anvendelsen af disse køretøjer, så som pris, brændstofforbrug og brændstofomkostninger samt køretøjernes størrelse, der gør anvendelsen upraktisk i mange bymæssige områder i Europa. Der er dog ingen tvivl om, at salget af denne køretøjstype er stigende.

Det er vigtigt at notere sig, at motorkøretøjsindustrien har forpligtet sig til at komme frem til en reduktion af kuldioxidemissioner (CO2) fra personmotorkøretøjer i kategori M1 til et gennemsnit på 140 gram pr. kilometer (gr/km) inden 2008/2009 for salg på EU-markedet. Kontrollen med denne forpligtelse viser et fald i CO2-emissionerne i de seneste år. I det omfang, SUV'er og lignende køretøjer henhører under kategori M1, er de også omfattet af denne forpligtelse. En forbedring af brændstofforbruget er derfor en vigtig faktor for industrien. Kommissionen har foreslået at udvide målingerne af CO2 til også at omfatte køretøjer i kategori N1 (erhvervskøretøjer) (2). Kommissionen er aktuelt i færd med at udarbejde en undersøgelse af, om og hvordan denne kategori kan blive omfattet af CO2-begrænsningsforanstaltninger. Det er hensigten at meddele Rådet og Parlamentet resultaterne af denne undersøgelse inden udgangen af 2003.

Det er ikke Kommissionens politik at modvirke salg af nogen speciel køretøjstype, så længe den opfylder alle sikkerheds- og emissionskrav. Kommissionen undersøger imidlertid løbende initiativer, der kan medvirke til en forbedring af miljø- og sikkerhedsstandarderne for køretøjer, der bliver solgt i det indre marked.

(1) EFT C 126 E af 28.5.2002.

(2) EFT C 51 E af 26.2.2002.